钦定古今图书集成/明伦汇编/家范典/第008卷 > 《祖德诗八首》明·宣宗皇帝
## 钦定古今图书集成/明伦汇编/家范典/第008卷 > 《祖德诗八首》明·宣宗皇帝

“恭惟我仁祖，躬备大圣德。天性禀纯粹，温恭而允塞。
笃志在仁义，兼亦贵稼穑。宝玉之所藏，山川被光泽。”
维时属遘屯，畎亩之自适。进退与道俱，玉德怀贞白。
皇天鉴昭晰，宝命所繇锡。笃生太祖圣，配天立人极。
海内如鼎沸，土壤分割析。苍生靡怙恃，俛伏毙毒螫。
仗剑起濠梁，奉天拯焚溺。再驾定东南，一举下西北。
旷哉六合内，腥秽悉荡涤。三光复宣朗，《五典》重修饬。
远齐尧舜功，近过汤武绩。遂令普天下，休养乐生息。
太宗削奸回，维统奠宗祏。圣文既炳焕，神武尤赫奕。
贤才尽登用，秉德各修职。庶邦承覆载，贡献来九译。
昭考抚盈成，至仁弘隐恻。民安视如伤，恭己临万国，
继志与述事，夙夜怀兢惕。皇风益清穆，皇道弥正直。
正本所自隆，仁祖实启迪。祥源深且广，天派肆洋溢。
圣神肇传序，茂衍万世历。造商本元王，兴周美后稷。
兹予嗣鸿业，时几谨申饬。四圣赫在天，悠久贻法式。
保佑赖深眷，负荷愧馀力。稽首陈咏歌，庶用示无斁。